# **Návrh spôsobu nákupu elektrickej energie**

# Rozdelenie odberateľov a predpokladané množstvá odberu

Organizácie, ktoré budú odberateľmi elektrickej energie na základe výsledkov zákazky sú rozdelené
do piatich skupín nasledovne:

|  |  |  |
| --- | --- | --- |
| **Skupina** | **Odberateľ** | **Predpokladaná ročná spotreba v MWh** |
| 1 | Hlavné mesto SR Bratislava, jej rozpočtové a príspevkové organizácie a mestská časť | 14 648 |
| 2 | Odvoz a likvidácia odpadu a.s. (MDS a ZEVO) | 900 |
| 3 | Technické siete Bratislava, a. s. (primárne verejné osvetlenie) | 15 000 |
| 4 | Dopravný podnik Bratislava, akciová spoločnosť | 52 000 |
| 5 | Bratislavská vodárenská spoločnosť, a.s. a BIONERGY, a. s. | 63 000 |
| **Celkovo** | **145 548** |

**Rozdelenie organizácií a spoločností:**

|  |  |  |
| --- | --- | --- |
| **Skupina** | **Odberateľ** | **Ročná spotreba v MWh** |
| 1 | Bratislavské kultúrne a informačné stredisko | 60,00 |
| 1 | Centrum voľného času | 40,00 |
| 1 | Dom tretieho veku | 380,00 |
| 1 | Domov dôchodcov - Gerium | 130,00 |
| 1 | Domov jesene života | 310,00 |
| 1 | Domov pri kríži | 90,00 |
| 1 | Domov seniorov ARCHA | 150,00 |
| 1 | Domov seniorov Lamač | 140,00 |
| 1 | Galéria mesta Bratislavy | 90,00 |
| 1 | Generálny investor Bratislavy | 220,00 |
| 1 | Hlavné mesto Slovenskej republiky | 4 800,00 |
| 1 | Knižnica Bratislava - Nové mesto | 50,00 |
| 1 | Marianum - pohrebníctvo v Bratislave | 700,00 |
| 1 | Mestská časť Bratislava - Nové Mesto  | 365,00 |
| 1 | Mestská knižnica v Bratislave | 80,00 |
| 1 | Mestské lesy | 60,00 |
| 1 | Mestský parkovací systém | 30,00 |
| 1 | Mestský ústav ochrany pamiatok /MUOP/ | 35,00 |
| 1 | METRO Bratislava | 30,00 |
| 1 | Múzeum mesta Bratislavy | 250,00 |
| 1 | Petržalský domov seniorov | 90,00 |
| 1 | Resocializačné stredisko RETEST | 10,00 |
| 1 | STaRZ | 4 600,00 |
| 1 | Stredisko kultúry | 40,00 |
| 1 | Základná umelecká škola Františka Oswalda | 10,00 |
| 1 | Základná umelecká škola J. Kresánka | 30,00 |
| 1 | Základná umelecká škola Jána Albrechta | 15,00 |
| 1 | Základná umelecká škola Júliusa Kowalského | 20,00 |
| 1 | Základná umelecká škola Ľudovíta Rajtera | 20,00 |
| 1 | Základná umelecká škola na Exnárovej ul. | 10,00 |
| 1 | Základná umelecká škola, Hálkova 56 | 15,00 |
| 1 | Základná umelecká škola, Istrijská 22 | 10,00 |
| 1 | Základná umelecká škola, Vrbenského 1 | 10,00 |
| 1 | Zoologická záhrada Bratislava | 1 150,00 |
| 1 | MČ NM - ZŠ s MŠ Cádrová | 68,00 |
| 1 | MČ NM - ZŠ s MŠ Česká | 100,00 |
| 1 | MČ NM - ZŠ s MŠ Jeséniova | 50,00 |
| 1 | MČ NM -ZŠ s MŠ Kalinčiakova | 80,00 |
| 1 | MČ NM - ZŠ s MŠ Odborárska  | 60,00 |
| 1 | MČ NM -ZŠ s MŠ Riazanská | 110,00 |
| 1 | MČ NM - ZŠ s MŠ Sibírska  | 60,00 |
| 1 | MČ NM - ZŠ s MŠ Za kasárňou | 80,00 |
| 2 | Odvoz a likvidácia odpadu a.s. - MDS + ZEVO | 900,00 |
| 3 | Technické siete Bratislava, a.s. (verejné osvetlenie) | 15 000,00 |
| 4 | Dopravný podnik Bratislava, akciová spoločnosť | 52 000,00 |
| 5 | BIONERGY, a. s. | 15 000,00 |
| 5 | Bratislavská vodárenská spoločnosť, a.s. | 48 000,00 |

Predpokladané množstvo dodanej elektrickej energie pre všetkých odberateľov počas obdobia zmluvných vzťahov počas rokov 2025 až 2028 je 598 120 MWh. Tento objem bol určený verejným obstarávateľom na základe podkladov získaných od súčasného dodávateľa. Predpokladané množstvo odobratej elektrickej energie ročne:

|  |  |
| --- | --- |
| **Rok** | **Predpokladaná ročná spotreba v MWh** |
| 2025 | 145 548 |
| 2026 | 149 586 |
| 2027 | 150 800 |
| 2028 | 152 186 |
| **Predpokladaný odber elektrickej energie za celé zmluvné obdobie:** | **598 120** |

# Kritérium na vyhodnotenie ponúk

Verejný obstarávateľ uvažuje s kritériom na vyhodnotenie ponúk, ktorým bude **najnižšia celková cena aditívu forward v EUR/MWh**, t. j. absolútny príplatok k referenčnej cene elektrickej energie za všetky odberné miesta spolu za dodávku elektrickej energie vyjadrená v EUR bez DPH, bez spotrebnej dane, a bez ďalších poplatkov stanovených ÚRSO, uvedená uchádzačom v návrhu na plnenie kritérií. Úspešným uchádzačom sa stane uchádzač, ktorého celková cena bude v porovnaní s ponukami ostatných uchádzačov najnižšia.

Uchádzač vo svojej ponuke predloží výšku aditívu t. j. absolútny príplatok k referenčnej cene, a to zvlášť pre každú skupinu odberateľov v EUR/MWh zaokrúhlenú na dve desatinné miesta nasledovne:

|  |  |  |  |
| --- | --- | --- | --- |
| **Skupina** | **Predpokladaný objem odberu za zmluvné obdobie 2025-2028 (M)** | **Výška aditívu forward (AdF) cena v EUR/MWh** | **Cena aditívu celkom za predpokladaný objem odberu** |
| 1 | 54 350 MWh |   |   |
| 2 | 3 300 MWh |   |   |
| 3 | 55 700 MWh |   |   |
| 4 | 193 000 MWh |   |   |
| 5 | 235 000 MWh |   |   |
| **Celková cena aditívu za všetky odberné miesta spolu (CAd):** |   |

**Vzorec výpočtu celkovej ceny aditívu:**

**CAd=(M1\*AdF1)+(M2\*AdF2)+(M3\*AdF3)+(M4\*AdF4)+(M5\*AdF5)**

**Návrh spôsobu nákupu:**

Každá zo skupín odberateľov má najneskôr do 14.12 možnosť požiadať dodávateľa o zmenu spôsobu nákupu elektriny na nadchádzajúci rok, pri čom má na výber z 3 možnosti spôsobu nákupu:

1. Nákup predpokladaného množstva s pásmom flexibility 10%
2. Nákup na krátkodobom trhu s elektrinou
3. Nákup predpokladaného množstva kombinovaným spôsobom: základné pásmo (FORWARD) s bilancovaním zvyšného objemu na krátkodobom trhu (SPOT)

Pre všetky spôsoby nákupu platí, že odberné miesta s minimálnym trvalým nemeraným odberom, kde nie je technicky a ekonomicky možné odber elektriny merať určeným meradlom prevádzkovateľa,
je mesačný poplatok za elektrickú energiu stanovený za každých začatých 10 W inštalovaného príkonu cenou 0,50 €/10W bez DPH.

# Možnosť 1: Pásmo flexibility

V prípade výberu možnosti č. 1 si skupina odberateľov každoročne do 14.12. dohodne s dodávateľom predpokladané ročné množstvo elektriny.

Dodávateľ si nebude účtovať žiadne sankcie za nedodržanie (prekročenie, resp. nedočerpanie) zmluvne dohodnutého množstva pri zachovaní tolerancie +/- 10% z predpokladaného ročného množstva súhrnne. Cena elektrickej energie je nemenná pri prekročení, resp. nedočerpaní predpokladaného ročného množstva pri zachovaní tolerancie +/- 10%.

Jednotková cena silovej zložky elektriny bude dodávateľom vypočítaná podľa nasledovného vzorca:

**JCE = PXEP + AdF [EUR/MWh]**

kde:

* **PXEP** je aktuálna hodnota ročného produktu „EEX-PXE Slovakian Power Futures“ na obchodnej platforme Power Exchange Central Europe zo dňa D v EUR/MWh. V prípade, že sa umiestnenie príslušnej hodnoty PXE zmení, dodávateľ pre stanovenie ceny použije príslušnú hodnotu
zo zodpovedajúceho dostupného umiestnenia z rovnakého zdroja (www.pxe.cz), prípadne
sa zmluvné strany dohodnú na inej zodpovedajúcej referenčnej cene.
* **Ad** je cenový aditív, ktorým je číselná hodnota predložená dodávateľom pre danú Skupinu odberateľov v procese verejného obstarávania zohľadňujúca služby obchodníka v EUR/MWh.

Cena za dodávku elektriny zahŕňa aj cenu dodávateľa za prevzatie zodpovedností za odchýlku
za OM voči zúčtovateľovi odchýlok a všetky jeho ekonomicky oprávnené náklady účelne vynaložené
v súvislosti s poskytovaním zmluvných plnení podľa tejto zmluvy a primeraný zisk dodávateľa.

Dňom D sa rozumie pracovný deň burzy Power Exchange Central Europe, v ktorom je dodávateľovi doručená požiadavka na ocenenie.

Skupina odberateľov pre príslušný kalendárny rok určí množstvo elektriny, ktoré požaduje oceniť cenou s použitím burzového indexu PXE-SK. Dodávateľ ocení množstvo určené podľa predchádzajúcej vety cenou s použitím príslušného burzového indexu. Odberateľ zašle požiadavku na ocenenie e-mailom
na adresu dodávateľa a následne danú požiadavku aj telefonicky potvrdí. Odberateľ je oprávnený požiadať dodávateľa o cenovú ponuku podľa predchádzajúcej vety 1-krát denne, v pracovných dňoch
v čase medzi 9:00 - 15:00 hod. Posledným dňom pre ocenenie množstva pre príslušný rok R
je 14. december predchádzajúceho roka.

Dodávateľ zašle odberateľovi cenovú ponuku e-mailom čo najskôr podľa svojich aktuálnych administratívnych možností a následne danú ponuku aj telefonicky potvrdí. Cenová ponuka dodávateľa bude platná 15 minút od odoslania.

V prípade súhlasu s návrhom ceny je odberateľ povinný zaslať akceptáciu ceny dodávateľovi prostredníctvom e-mailu. Doručením akceptácie prostredníctvom elektronickej pošty je uzavretá dohoda o množstvách a cene, ktoré sú uvedené v ponuke dodávateľa. Pre potvrdenie uzavretia dohody
o množstvách a cene obidve zmluvné strany následne podpíšu Dohodu o stanovení ceny.

Na základe akceptácie ceny skupinou odberateľov, dodávateľ zašle skupine odberateľov písomnú Dohodu o stanovení ceny na báze príslušného indexu PXE-SK, ktorá bude obsahovať hodnotu PXEP stanovenú podľa tohto bodu, ako aj príslušné množstvo. Odberateľ následne obratom zašle Dohodu, čím sa táto Dohoda stane neoddeliteľnou súčasťou zmluvy.

Skupina odberateľov je povinná skutočne odobrať minimálne 90% z predpokladaného ročného množstva elektriny. Do vyhodnocovania skutočne odobratej elektriny sa započítavajú aj zmeny dohodnuté medzi skupinou odberateľov a dodávateľom počas Zmluvného obdobia. Zmluvné strany
sa dohodli, že v prípade neodobrania minimálneho množstva elektriny, zisteného vyhodnotením skutočne odobratej elektriny, má dodávateľ právo za neodobratú elektrinu (rozdiel medzi skutočne odobratým množstvom a minimálnym množstvom) uplatniť voči skupine odberateľov zmluvnú pokutu, ktorá je dohodnutá vo výške CPNR za každú neodobratú MWh. Zmluvná pokuta bude fakturovaná samostatnou faktúrou, vystavenou po vyhodnotení Zmluvného obdobia.

Hodnota CPNR bude vypočítaná nasledovne:

**CPNR = JCE – (ISOTR \* 0,8)** **[EUR/MWh]**

kde:

* **JCE** je jednotková cena elektriny pre Skupinu odberateľov v kalendárnom roku R v EUR/MWh,
* **ISOTR** je priemerná cena na krátkodobom trhu s elektrinou v SR za všetky hodiny v kalendárnom roku R (hodnota ročného indexu BASE na dennom trhu na stránke [www.okte.sk](http://www.okte.sk)) v EUR/MWh.

Dodávateľ a skupina odberateľov sa dohodli, že v prípade ak bude vypočítaná hodnota CPNR menšia ako 20,00 EUR/MWh, bude pre výpočet zmluvnej pokuty použitá hodnota CPNR = 20,00 EUR/MWh.

Skupina odberateľov sa zaväzuje skutočne odobrať maximálne 110% z predpokladaného ročného množstva elektriny. Do vyhodnocovania skutočne odobratej elektriny sa započítavajú aj zmeny dohodnuté medzi skupinou odberateľov a dodávateľom počas Zmluvného obdobia. V prípade prekročenia dohodnutého maximálneho množstva odobratej elektriny, zisteného vyhodnotením skutočne odobratej elektriny, má dodávateľ právo k elektrine odobratej nad rámec dohodnutého množstva uplatniť cenovú prirážku CPPR (rozdiel medzi skutočne odobratým množstvom elektriny
a maximálnym množstvom). Cenová prirážka CPPR je zvýšením ceny PCR odobratej elektriny
nad dohodnutý rámec.

CPPR sa vypočíta nasledovne:

**CPPR = (ISOTR \* 1,2) – JCE [EUR/MWh]**

kde:

* **JCE** je jednotková cena elektriny pre skupinu odberateľov v kalendárnom roku R v EUR/MWh,
* **ISOTR** je priemerná cena na krátkodobom trhu s elektrinou v SR za všetky hodiny v kalendárnom roku R (hodnota ročného indexu BASE na dennom trhu na stránke [www.okte.sk](http://www.okte.sk)) v EUR/MWh.

Dodávateľ a Skupina odberateľov sa dohodli, že v prípade ak bude vypočítaná hodnota CPNR menšia ako 20,00 EUR/MWh, bude pre výpočet zmluvnej pokuty použitá hodnota CPNR = 20,00 EUR/MWh.

Dodávateľ je oprávnený vykonať vyhodnotenie skutočne odobratej elektriny za Zmluvné obdobie. Toto vyhodnotenie bude vykonané súčtom odberov za všetky OM vrátane prípadných aktualizácií
k poslednému dňu zmluvného obdobia. Vyhodnotenie vykoná dodávateľ najneskôr 30 dní po ukončení zmluvného obdobia. V prípade viacročnej Zmluvy vykoná dodávateľ vyhodnotenie skutočne odobratej elektriny za každý rok samostatne, vždy k 31.12. V prípade prekročenia dohodnutého maximálneho množstva odobratej elektriny môže dodávateľ toto vyhodnotenie uskutočniť aj počas zmluvného obdobia, a to najmä v prípade, ak je zrejmé, že s prihliadnutím na všetky okolnosti dôjde ku prekročeniu predpokladaného ročného množstva elektriny.

# Možnosť 2: Nákup na krátkodobom trhu s elektrinou

Pre skupinu odberateľov s nákupom na krátkodobom trhu sa jednotková cena silovej elektriny bude odvíjať od hodnoty SPOT-ového produktu. Cena za dodávku silovej elektriny do OM s priebehovým meraním v príslušnom kalendárnom mesiaci M sa stanoví podľa nasledujúceho vzorca:

$$P\_{M}=\sum\_{h=1}^{m}\left(\left(SPOT\_{Mh}+AdS\right)\*Q\_{Mh}\right) [EUR]$$

kde:

* **m** je počet hodín v príslušnom kalendárnom mesiaci M
* **h** je poradie hodiny v príslušnom kalendárnom mesiaci M
* **SPOTMh** je spotová cena za hodinu h v EUR/MWh v obchodnej oblasti SEPS zverejňovaná spoločnosťou OKTE, a.s. na: <https://www.okte.sk/sk/kratkodoby-trh/zverejnenie-udajov-dt/celkove-vysledky-dt/>. V prípade, že sa umiestnenie príslušných hodnôt denného trhu zmení, dodávateľ
pre stanovenie ceny použije príslušné hodnoty zo zodpovedajúceho dostupného umiestnenia
na webovej adrese spoločnosti OKTE, a.s.
* **AdS** je cenový aditív pre spot zohľadňujúci služby obchodníka v EUR/MWh.
* **QMh** je množstvo spotrebovanej elektriny v hodine h príslušného mesiaca M.

Následne sa jednotková cena za dodávku elektriny urči spôsobom:

**JCE = PM / QO [EUR/MWh]**

pričom:

* **PM** je cena za dodávku elektriny za príslušný kalendárny mesiac M.
* **QO** je reálny odber elektriny v MWh v príslušnom mesiaci M.

Jednotková cena za dodanie 1 MWh elektriny dodanej do OM bez inštalovaného priebehového merania (meranie typu C s ročnou fakturáciou) v príslušnom kalendárnom roku je stanovená ako priemer cien pre všetky odberné miesta odberateľa s priebehovým meraním typu A počas kalendárneho roka.

# Možnosť 3: Základné pásmo s bilancovaním zvyšku na krátkodobom trhu

**FORWARD**

Skupina odberateľov môže pri nákupe základného pásma využívať kvartálne a ročné produkty indexu „Slovakian Power Futures“ (ďalej len „index PXE-SK“), ktorými môže pokryť 20% - 80% predpokladaného ročného množstva. Skupina odberateľov pre príslušný kalendárny štvrťrok/rok určí množstvo, ktoré požaduje oceniť cenou s použitím burzového indexu PXE-SK. Dodávateľ ocení množstvo určené podľa predchádzajúcej vety cenou s použitím príslušného burzového indexu. Súčet množstiev ocenených v príslušnom kalendárnom štvrťroku/roku podľa tohto bodu nesmie presiahnuť 20% - 80% predpokladaného štvrťročného/ročného množstva pre daný kalendárny štvrťrok/rok.
V prípade, ak by požiadavka na ocenenie znamenala prekročenie 20% - 80% predpokladaného štvrťročného/ročného množstva podľa predchádzajúcej vety, považuje sa za neplatnú.

Skupina odberateľov zašle požiadavku na ocenenie e-mailom na adresu dodávateľa a následne danú požiadavku aj telefonicky potvrdí. Skupina odberateľov je oprávnená požiadať dodávateľa o cenovú ponuku podľa predchádzajúcej vety 1-krát denne, v pracovných dňoch v čase medzi 10:00 - 15:00 hod., najneskôr 14. deň v mesiaci pred začiatkom príslušného kalendárneho štvrťroka/roka, v ktorom má byť dodávka uskutočnená. Ak tento deň pripadne na deň pracovného pokoja alebo deň pracovného voľna na Slovensku, platí ako najneskorší deň pre zaslanie požiadavky na ocenenie najbližší predchádzajúci pracovný deň.

Dodávateľ zašle skupine odberateľov cenovú ponuku e-mailom čo najskôr podľa svojich aktuálnych administratívnych možností a následne danú ponuku aj telefonicky potvrdí. Pri nedostatku likvidity
pre požadovaný objem a obdobie, je dodávateľ oprávnený realizovať ocenenie aj prostredníctvom priamej kotácie s inou protistranou na príslušnom veľkoobchodnom trhu. Cenová ponuka dodávateľa bude platná 15 minút od odoslania.

V prípade súhlasu s návrhom ceny je odberateľ povinný zaslať akceptáciu ceny dodávateľovi prostredníctvom e-mailu. Doručením akceptácie prostredníctvom elektronickej pošty je uzavretá dohoda o množstvách a cene, ktoré sú uvedené v ponuke dodávateľa. Pre potvrdenie uzavretia dohody
o množstvách a cene obidve zmluvné strany následne podpíšu Dohodu o stanovení ceny.

Maximálny počet požiadaviek odberateľa na ocenenie množstva s použitím PXE-SK podľa tohto bodu je stanovený na jednu (1) pre každý jednotlivý štvrťrok.

Jednotková cena za dodávku elektriny bude dodávateľom vypočítaná nasledovne:

**JCE = PXEP + Ad [EUR/MWh]**

kde:

* **PXEP** je aktuálna hodnota štvrťročného/ročného produktu „EEX-PXE Slovakian Power Futures“
na obchodnej platforme Power Exchange Central Europe zo dňa D v EUR/MWh. V prípade,
že sa umiestnenie príslušnej hodnoty PXE zmení, dodávateľ pre stanovenie ceny použije príslušnú hodnotu zo zodpovedajúceho dostupného umiestnenia z rovnakého zdroja ([www.pxe.cz](http://www.pxe.cz)), prípadne sa zmluvné strany dohodnú na inej zodpovedajúcej referenčnej cene.
* **Ad** je cenový aditív, ktorým je číselná hodnota predložená dodávateľom pre danú skupinu odberateľov v procese verejného obstarávania zohľadňujúca služby obchodníka v EUR/MWh.

Cena za dodávku elektriny zahŕňa aj cenu dodávateľa za prevzatie zodpovedností za odchýlku
za OM voči zúčtovateľovi odchýlok a všetky jeho ekonomicky oprávnené náklady účelne vynaložené
v súvislosti s poskytovaním zmluvných plnení a primeraný zisk dodávateľa.

Cena za dodanie 1 MWh elektriny sa bude uplatňovať na elektrinu v celkovom objeme zodpovedajúcom min. 20% a max. 80% z predpokladaného množstva odberu elektriny v príslušnom kalendárnom roku tak, ako je uvedené bližšie špecifikované v bode o predpokladanom množstve odberu elektriny.
Ide o nakúpené pásmo elektriny rovnomerne rozdelené do všetkých príslušných kalendárnych mesiacov a všetkých príslušných hodín v príslušnom kalendárnom roku (BASE). Ostatok elektriny dodanej
do OM Skupiny odberateľov dodávateľ zabezpečí formou nákupu na krátkodobom trhu (SPOT).

**SPOT**

Zvyšný objem elektriny nad rámec základového pásma BASE bude dodávateľ pre skupinu odberateľov bilancovať na hodinovej báze vo výške rozdielu medzi skutočným odberom elektriny v každej hodine h a hodinovým objemom BASE za ceny na krátkodobom trhu s elektrinou organizovanou spoločnosťou OKTE, a.s. Stanovenie objemov a ceny za bilancovanie SPOT bude prebiehať nasledovne:

|  |  |  |  |
| --- | --- | --- | --- |
| **Transakcia**  | **Vyhodnotenie**  | **Množstvo (MWh)** | **Cena (EUR/MWh)** |
| **Nákup** | **Ak je objem odberu v hodine h vyšší ako objem BASE.** | **QSN v hodine h je QR – QFW** | **ISOT + AdS** |
| **Predaj** | **Ak je objem odberu v hodine h nižší ako objem BASE.** | **QSP v hodine h je QFW – QR** | **ISOT - AdS** |

kde:

* **QSN** je objem nákupu SPOT v hodine h.
* **QSP** je objem predaja SPOT v hodine h.
* **QFW** je hodinový objem pásma BASE v MWh.
* **QR** je reálny hodinový odber v hodine h v MWh.
* **ISOT** je spotová cena v hodine h v EUR/MWh v obchodnej oblasti SEPS zverejňovaná spoločnosťou OKTE, a.s. na: <https://www.okte.sk/sk/kratkodoby-trh/zverejnenie-udajov-dt/celkove-vysledky-dt/>. V prípade, že sa umiestnenie príslušných hodnôt denného trhu zmení, dodávateľ
pre stanovenie ceny použije príslušné hodnoty zo zodpovedajúceho dostupného umiestnenia
na webovej adrese spoločnosti OKTE, a.s.
* **AdS** je cenový aditív pre spot zohľadňujúci služby obchodníka v EUR/MWh.

Spôsob stanovenia ceny za celkovú dodávku elektriny:

Pre OM s inštalovaným priebehovým meraním:

Cena za dodávku elektriny dodanej do OM odberateľa s priebehovým meraním bude stanovená pre príslušný mesiac na základe nasledujúceho vzorca:

**VC = PXEP \* QBS + (SPOTN - SPOTP) / QO**

kde:

* **PXEP** je aktuálna hodnota štvrťročného/ročného produktu „EEX-PXE Slovakian Power Futures“
na obchodnej platforme Power Exchange Central Europe zo dňa D v EUR/MWh. V prípade,
že sa umiestnenie príslušnej hodnoty PXE zmení, dodávateľ pre stanovenie ceny použije príslušnú hodnotu zo zodpovedajúceho dostupného umiestnenia z rovnakého zdroja (www.pxe.cz), prípadne sa zmluvné strany dohodnú na inej zodpovedajúcej referenčnej cene.
* **QBS** je objem elektriny BASE na príslušný kalendárni mesiac.
* **SPOTN** je suma spotových nákupov v EUR za všetky hodiny príslušného mesiaca. Spotový nákup v EUR v danej hodine sa vypočíta ako: QSN \* (ISOT+A).
* **SPOTP** je suma spotových predajov v EUR za všetky hodiny príslušného mesiaca. Spotový predaj v EUR v danej hodine sa vypočíta ako: QSP \* (ISOT-A).
* **QO je reálny odber elektriny v MWh v danom mesiaci.**

Ak je výsledkom výpočtu výslednej ceny záporné číslo, cena bude rovná 0,01 EUR/MWh.

Pre OM bez inštalovaného priebehového merania:

Jednotková cena za dodanie 1 MWh elektriny v príslušnom kalendárnom roku bola stanovená ako priemer cien pre všetky odberné miesta odberateľa s priebehovým meraním počas kalendárneho roka.

Výsledná fakturačná cena bude vypočítaná agregovane pre celú Skupinu odberateľov. Forwardový nákup sa rozpočíta alikvotne podľa množstva odberateľov danej skupiny na celkovej sume predpokladaného množstva skupiny odberateľov.